C 166/8
BG
Официален вестник на Европейския съюз
20.4.2022 г.
Известие за вносителите Внос на текстилни продукти от Бангладеш в Общността (2022/C 166/06) С известие за вносителите, публикувано в Официален вестник, серия C, брой 41 от 15 февруари 2008 г., стр. 8, Комисията уведоми операторите от Европейския съюз, които декларират произход/представят документни доказателства за произход, за да се ползват от преференциалното третиране на внасяните от Бангладеш текстилни продукти от глави 61 и 62 от ХС, да вземат всички необходими предпазни мерки, тъй като имаше основателни съмнения за произхода на продуктите, за които се заявяваше преференциален произход по Общата система за преференции (ОСП) на ЕС.
Допускането на тези продукти за свободно обращение съответно можеше да породи митническо задължение и да доведе до измами, засягащи финансовите интереси на Европейския съюз.
Въз основа на наличната информация посочените по-горе основателни съмнения вече не са подкрепени с доказателства, които да показват, че породилите съмненията рискове продължават да съществуват.
Освен това от 1 януари 2021 г. всички износители от държавите — бенефициери по ОСП, които извършват износ по ОСП, прилагат системата REX за самостоятелно удостоверяване (1) и съответно представените изявления за произход са единствените документни доказателства за заявяване на преференциален произход.
Правителствените органи на държавите — бенефициери по ОСП, вече не могат да издават сертификати за произход по формуляр А. Поради това известието за вносителите, публикувано в Официален вестник, серия C, брой 41 от 15 февруари 2008 г., става безпредметно по отношение на пратките с въпросните продукти, декларирани за допускане за свободно обращение на датата на публикуване на настоящото известие или по-късно, и се оттегля.
(1) Членове 80 и 81 от Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558—893).